b'\n_START_ARTICLE_\nGandara\n_START_PARAGRAPH_\nGandara (sans. \xe0\xa4\x97\xe0\xa4\xa8\xe0\xa5\x8d\xe0\xa4\xa7\xe0\xa4\xbe\xe0\xa4\xb0, pa\xc5\xa1t. \xda\xab\xd9\x86\xd8\xaf\xd9\x87\xd8\xa7\xd8\xb1\xd8\xa7, urdu \xda\xaf\xd9\x86\xd8\xaf\xda\xbe\xd8\xa7\xd8\xb1\xd8\xa7; Gand\xe1\xb8\xa5\xc4\x81r\xc4\x81, perz. Waihind) je naziv za starovjekovnu pokrajinu i kraljevinu (Mahajanapada) koja se danas nalazi u sjevernom Pakistanu i isto\xc4\x8dnom Afganistanu. Gandara se nalazi uglavnom na podru\xc4\x8dju doline uz Peshawar, odnosno na visoravni Pothohar i uz rijeku Kabul. Najva\xc5\xbeniji gradovi regije su Purushapura (moderni Peshawar) i Tak\xc5\xa1ashila (Taksila)._NEWLINE_U ranoj povijesti, Gandara je od doba Kira Velikog bila sastavni dio Perzijskog Carstva, a nalazila se isto\xc4\x8dno od Arahozije i Baktrije. Gandara je na Darijevim zapisima u Behistunu spomenuta kao pokrajina koja je bila dijelom carstva prije njegove inauguracije. Kraj perzijske vladavine ozna\xc4\x8dio je Aleksandrov pohod koji je osvojio regiju oko 336. pr. Kr. Nedugo poslije, Gandarom ponovo vladaju iranske dinastije Parta i Sasanida._NEWLINE_Kraljevstvo Gandara trajalo je od 6. stolje\xc4\x87a pr. Kr. do 11. stolje\xc4\x87a, dok je najve\xc4\x87i uspon pokrajina do\xc5\xbeivjela od 1. do 5. stolje\xc4\x87a u doba budisti\xc4\x8dkih ku\xc5\xa1anskih kraljeva._NEWLINE_Kasnije su Gandarom vladale hidnuisti\xc4\x8dke dinastije zvane Hindu \xc5\xa0ahi. Taj termin je prvi koristio iranski znanstvenik Al Biruni, a odnosio se na vladaju\xc4\x87e dinastije iz 10. i 11. stolje\xc4\x87a koje su kasnije porazili iranski osvaja\xc4\x8di. Nakon \xc5\xa1to je 1021. godine Mahmud Gaznijski osvojio pokrajinu, naziv Gandara je i\xc5\xa1\xc4\x8deznuo. U doba po\xc4\x8detne islamske vladavine, podru\xc4\x8djem je upravljano iz Lahorea ili Kabula, dok je u doba Mogula postala sastavni dio Kabulske pokrajine.'